text: 'Crònica' del 03-05-2022 – Vilassar Ràdio
  'Crònica' del 03-05-2022
  Festes de Castella-La Manxa, organitzades per l'Asociación de Daimieleños de Vilassar de Mar
  Anem de festa. Aquest divendres i aquest dissabte. Malgrat que el cap de setmana passat ja en vam tenir un tastet, tornen a la plaça del Barato de Vilassar de Mar les tradicionals festes de Castella La Manxa. Després d'un parell d'anys sense fer-se per la pandèmia, tindrem un munt d'activitats i molt bona, excel·lent gastronomia. En parlem ambT obías Díaz, president de l'Asociación de Daimieleños de Vilassar de Mar y Comarca
  Tòmbola de plantes, de 4 a 6 juny
  Arriba un any més la tradicional Tòmbola de Plantes, organitzada per la Comissió de Festes de l'Església. Tres dies aprofitant que el dilluns és festiu. Com s'hi participa? Comprant sobres on hi ha punts, que es canvien per plantes. Sempre toca i ningú se'n va sense planta. Un sobre 2 euros i 3 sobres 5 euros A la plaça de l'Església, de 10 del matí a 9 del vespre
  Presentació de l'associació d'ajut humanitari GEA XXI
  Aquest dissabte, al punt del migdia i a la Biblioteca es presenta l'associació d'ajut humanitari GEA XXI. Xerrada amb el títol "Educació, emprenedoria i sanitat, els tres pilars per al desenvolupament" i després, mercat de segona mà al número 77 del carrer de Santa Eugènia
  Cursa inclusiva, el 4 de juny
  Vilassar de Mar celebrarà, el proper dissabte 4 de juny la primera cursa infantil adaptada del nostre municipi. Els nens i nenes amb dificultats motrius i intel·lectuals s'aplegaran, a partir de les 10 del matí, a l'avinguda Eduard Ferrés, just al davant del poliesportiu la Bòbila, per disputar proves de 10, 20 i 30 metres. En diferents categories: caminadors, cadires de rodes… Tots guanyen perquè competeixen contra ells mateixos.